21 Junie: Kry die beste prokureur. - Jan van der Watt - www.bybelkennis.co.za
by Mitch Kalp · Published 21/06/2017 · Updated 21/06/2017
Rom 3:21-4:12 (fokus 3:21-31)
As jy met die gereg bots, moet jy die beste prokureur kry. Jou toekoms kan daarvan afhang.
Met jou geestelike lewe is dit nie anders nie. Sonder 'n goeie regspan moet jy nie voor die groot Regter oor lewe en dood beland nie. Dit kan rampspoedig wees. Daar moet jy nie wonder wat om te sê of allerhande verskonings soek nie. Dit gaan nie werk nie, want hierdie Regter sien deur jou.
In Rom 3:21 gee Paulus vir ons die adres van die beste regspan moontlik. As jy wil loskom, hoef jy nie in die Wet te gaan rondkrap nie, maar moet jy na 'n Persoon toe gaan. Om die waarheid te sê, die Persoon het reeds jou saak vir jou begin voorberei. Jou lêer is oopgemaak en as jy in Jesus glo, staan daar nie GEOORDEEL bo-op jou lêer nie. Die Here het klaar deur jou lêer met jou sonde gegaan en vir elkeen betaal. Met Jesus as jou prokureur sal daar nie verrassings van die kant van die Regter af kom nie. Daarom staan daar klaar oop en bloot op jou lêer: GERED. Met so regspan kan jy voor die hemelse Regter gaan verskyn, want daar wag net goeie nuus vir jou.
Glo in Christus – hy is die beste prokureur. As jou toekoms van Hom afhang, het jy 'n wonderlike toekoms, want Hy verloor nooit 'n saak nie.